b'\n_START_ARTICLE_\nIonizirajo\xc4\x8de sevanje\n_START_PARAGRAPH_\nIonizirajo\xc4\x8de sevanje zajema osnovne ali jedrske delce ali elektromagnetno valovanje, ki ima dovolj visoko energijo za ionizacijo atomov ali molekul. V primeru, da delec oz. valovanje nima dovolj visoke energije za ionizacijo, govorimo o neionizirajo\xc4\x8dem sevanju; tako je pojav v danem primeru neodvisen od \xc5\xa1tevila delcev._NEWLINE_Primeri ionizacijskih delcev so delci alfa, delci beta in nevtroni. Sposobnost elekromagnetnega valovanja oz. fotonov je odvisna od valovne dol\xc5\xbeine: valovanje kraj\xc5\xa1e valovne dol\xc5\xbeine, kot so ultravijoli\xc4\x8dna svetloba, rentgenski \xc5\xbearki in \xc5\xbearki gama lahko ionizirajo. S stali\xc5\xa1\xc4\x8da energije v splo\xc5\xa1nem ionizirajo delci oz. valovanje, ki imajo energijo nekaj elektronvoltov._NEWLINE_Viri ionizirajo\xc4\x8dega sevanje so npr. radioaktivni elementi, rentgenska cev ter pospe\xc5\xa1evalniki, in je prisotno v okolju. Ionizirajo\xc4\x8dega sevanja ne zaznamo s \xc4\x8dutili. Odkrivamo ga lahko le z ustreznimi in\xc5\xa1trumenti, kot je Geiger-M\xc3\xbcllerjev \xc5\xa1tevec, in merimo z dozimetri. V dolo\xc4\x8denih primerih, kot je pojav \xc4\x8cerenkova in radioluminiscenca, lahko delovanje ionizirajo\xc4\x8dega sevanje na snovi spro\xc5\xbei sekundarno oddajanje vidne svetlobe._NEWLINE_Izpostavljenost organizmov tovrstnemu sevanju povzro\xc4\x8da mikroskopske po\xc5\xa1kodbe tkiv oz. celic, kriti\xc4\x8dne tar\xc4\x8de za ionizirajo\xc4\x8de sevanje pa so encimi in DNA. Mno\xc5\xbeina po\xc5\xa1kodb, ki jo sevanje povzro\xc4\x8da, je sorazmerna koli\xc4\x8dini energije, ki je zadela tkivo organizma, masi zadetega tkiva in faktorju relativne biolo\xc5\xa1ke u\xc4\x8dinkovitosti (RBU), ki je lastnost dolo\xc4\x8dene vrste sevanja. Radiacijsko dozo izrazimo z enakovredno ali ekvivalentno dozo, tj. jouli na kilogram tkiva (J/kg). Enota zanjo je Sievert (Sv). Ekvivalentno dozo dobimo tako da absorbirano dozo v grayih (Gy) (Gy = J/kg) pomno\xc5\xbeimo s faktorjem RBU. Pri vi\xc5\xa1jih dozah se izpostavljenost manifestira z opeklinami ko\xc5\xbee in radiacijskim sindromom, v huj\xc5\xa1ih primerih pa lahko privede do smrti. Pri ni\xc5\xbejih dozah lahko povzro\xc4\x8da rakasta obolenja, predvsem ko\xc5\xbene rake, in je teratogeno._NEWLINE_Velikost absorbirane doze od vesoljskega sevanja je odvisna predvsem od aktivnosti Sonca (Son\xc4\x8deve pege), nadmorske vi\xc5\xa1ine in geomagnetne lege kraja. Prebivalci visokogorskih naselij sprejemajo ve\xc4\x8djo dozo kot prebivalci obmorskih krajev. Celoletna doza, ki jo sprejmemo srednjeevropski prebivalci iz naravnega ozadja in kateri se ne moremo izogniti, zna\xc5\xa1a okoli 2,4 mSv.'